Nzimande sê vandag oor 2017 studiegeldeDr. Blade Nzimande. Foto: GCIS Blade Nzimande, die minister vir hoër onderwys, sal Maandag sy aanbeveling maak vir die fooie vir universiteite en tegniese kolleges in 2017. Die aankondiging kom nadat ŉ verslag deur die Raad vir Hoër Onderwys oor die #FeesMustFall-kwessie aan Nzimande oorhandig is en Nzimande sedertdien met verskeie rolspelers hieroor vergader het. Nzimande sou in Augustus aangekondig het of die universiteitsfooie vir 2017 verhoog sal word of nie, maar die mediakonferensie is op die nippertjie uitgestel tot September nadat sy kantoor gesê het verdere besprekings moet plaasvind. Universiteite het vroeër aangedui hulle het verlede jaar ernstige finansiële verliese gely toe fooie nie verhoog is nie. Die meeste instansies het gesê hulle gebruik klasgelde om hulself te onderhou en het beklemtoon studenteskuld het skerp gestyg sedert die #FeesMustFall-veldtog twee jaar gelede van stapel gestuur is. Intussen vlam geweld steeds plek-plek op kampusse op, waar studente daarop aandring studiefooie moet gladnie verhoog word nie of tersiêre onderrig moet gratis wees. Studente by die Universiteit Stellenbosch (US) het Vrydag beserings opgedoen en een student is in die hospitaal opgeneem nadat ŉ skermutseling tussen studente en veiligheidspersoneel ontstaan het toe studente die JS Gericke-biblioteek beset het. Die protesaksie hou glo verband met die studente se eise vir gratis onderwys. Alle lesings en toetse is Maandag by die Universiteit van Kaapstad (UK) opgeskort weens protesaksie op die kampus. Studente het glo begin betoog nadat die universiteit besluit het om stappe teen drie studente, wat vroeër vanjaar glo gedurende #FeesMustFall-betogings misdadig opgetree het, te doen. Volg eNCA se regstreekse beeldsending van Nzimande se aankondiging hier: